Դեռեւս Մանվել Գրիգորյանի աղմկահարույց ձերբակալությունից շաբաթներ առաջ Հայաստանի հոգեւոր քաղաք Էջմիածնում ոչ հոգեւոր, քրեական խժդժություններ էին տիրում։ Քաղաքը հայտնվել էր կրիմինալ տարրերի հեղափոխական մթնոլորտային ճնշման ներքո, այդ մթնոլորտը սուրբ քաղաքում ստեղծել էր Իտալիայում ապրող, բայց ծնունդով էջմիածնեցի Արթուր Ասատրյանը՝ Դոն Պիպոն, ով Նիկոլ Փաշինյանի թավշյա հեղափոխությունից ոգեւորված վերադարձել էր հայրենիք ու որոշել լուծել գեներալի ընտանիքի հետ ունեցած դարավոր վրեժը, քաղաքն ազատագրել նրանց լծից ու հաստատել իր իշխանությունը։ Տարիներ առաջ Գեներալ Մանվելի երեսից Էջմիածնից աքսորված Դոն Պիպոն, որը տարիների ընթացքում դարձել է խոշոր կարողության տեր ու լայն կապեր ունի Հայաստանի ու աշխարհի քրեական տարրերի հետ, հանցաշխարհի կարկառուն ներկայացուցիչ է, ով հանդես է գալիս բարերարի անվան տակ։ Նրա անվան հետ բազում հանցավոր պատմություններ են մամուլի էջերում հայտնվել՝ թոխհրաձգություններ օրը ցերեկով, կրակոցներ, մահափորձեր, բիզնես խլել եւ այլն։ Սակայն սույն հեղինակությունը համարում էր, որ ինքն ավելի լավն է, քան գեներալ Մանվելը, վերադառնալով Հայաստան միանգամից գործի անցավ։ Մամուլում մի քանի շաբաթ լուրեր էին հայտնվում, որ Դոն Պիպոյի կողմնակիցները ահաբեկում են, ճնշում գեներալի կողմնակիցներին, ազատման դիմումներ պարտադրում, բայց արի ու տես ոչ նոր իշխանություններն էին ահազանգում սուրբ քաղաքում տիրող անառողջ մթնոլորտին, ոչ իրավապահները։ Նրանք անգործություն ցուցաբերեցին նույնիսկ հունիսի 14-ին, երբ կայացավ կրիմինալի համաքաղաքային խրախճանքը։